872.100 - Lescha davart il traffic public en il chantun Grischun (LTrP)    872.100   Lescha davart il traffic public en il chantun Grischun  (LTrP)  dals 02-09-2022 (versiun dals 01-01-2023)  Il Cussegl grond dal chantun Grischun1),  sa basond sin l'art. 82 al. 1 ed al. 3 da la Constituziun chantunala2), suenter avair gì invista da la missiva da la Regenza dals 3 da matg 20223),  concluda:  1. Disposiziuns generalas  Art.  1 Object e champ d'applicaziun 1 Questa lescha regla  il  traffic  public en il  chantun Grischun areguard l'avertura,  areguard  la  purschida,  areguard  las  contribuziuns,  areguard  las  cumpetenzas  ed  areguard la procedura. 2 Ultra da quai regla ella l'empustaziun e la finanziaziun dal transport da rauba cun la  viafier en il chantun Grischun. 3 A questa  lescha  èn  suttamessas  las  interpresas  da  transport  ch'èn  activas  en  il   chantun Grischun, las vischnancas, las regiuns, las corporaziuns da vischnancas ed  organisaziuns sumegliantas che adempleschan incumbensas en il sectur dal traffic   public en il chantun.  Art.  2 Intent 1 Resguardond ina politica persistenta d'abitadi, d'economia, d'energia, d'ambient e  sociala promovan il chantun e las vischnancas il traffic public cun la finamira: a) da garantir in'avertura commensurada da tut ils lieus coordinond tut il traffic; b) da garantir l'utilisaziun effizienta dals meds finanzials dal maun public en il    rom da las prescripziuns finanzialas; 1) PCG 2022/2023, 49 2) DG 110.100 3) pagina 103 * tabellas da las modificaziuns a la fin dal relasch    1   https://www.gr-lex.gr.ch/data/110.100/rm   872.100    c) d'utilisar  l'energia  en  moda  spargnusa  ed  economica  sco  er  da  schanegiar  l'ambient;  d) da stgaffir stimuls per midar al traffic public; e) da  resguardar  e  d'integrar  novas  tecnologias  e  furmas  da  mobilitad  en  la    concepziun da traffic. 2 Il chantun coordinescha il traffic public cun il traffic a gronda distanza e cun il   transport da rauba cun la viafier.  Art.  3 Coordinaziun e collavuraziun 1 En collavuraziun cun la Confederaziun, cun las vischnancas, cun las regiuns, cun  las corporaziuns da vischnancas sco er cun organisaziuns sumegliantas coordinescha  il chantun las mesiras per il traffic public e per il transport da rauba cun la viafier. El  coordinescha las mesiras cun il traffic individual motorisà e cun il traffic da peduns  e da velos. 2 Il chantun collavura cun la Confederaziun, cun ils chantuns vischins, cun l'exteriur  vischin, cun las vischnancas, cun las regiuns, cun las corporaziuns da vischnancas,   cun organisaziuns sumegliantas sco er cun las interpresas da transport.  Art.  4 Noziuns 1 En il senn da questa lescha chapeschan ins: a) traffic public: purschidas da traffic per avrir lieus cun meds da transport ch'èn   accessibels per  tut  las  persunas e che circuleschan per regla  tenor in  urari   publitgà;  b) transport  da  rauba cun la  viafier:  transport  da  rauba  cun  la  viafier  sco er   transtgargiada da rauba en il rom dal traffic cumbinà;  c) interpresas  da  transport:  interpresas  dal  traffic  public  che  furneschan  ina  prestaziun da transport per incumbensa publica;  d) tips d'avertura: attribuziun da l'avertura en il territori chantunal cun il traffic  public en il rom da l'avertura da basa (traffic regiunal da persunas ed avertura  fundamentala), da l'avertura supplementara u dal traffic local;  e) purschida: lingia dal traffic public cun in tschert dumber da pèrs da curs ch'èn  dividids en differents stgalims da purschida;  f) contribuziuns da gestiun: contribuziuns che vegnan pajadas – sin basa d'ina  cunvegna  davart  la  purschida  –  per  regla  sco  indemnisaziun  dals  custs  planisads betg cuvrids en il rom da la procedura d'empustaziun;  g) contribuziuns d'investiziun u da promoziun: avantatgs finanzials che vegnan  concedids a la petenta u al petent, sch'ella u el impunda en moda adequata  agens meds finanzials;  h) novas furmas da mobilitad: purschidas dal traffic public e dal transport  da  rauba cun la viafier che na circuleschan betg stringentamain tenor in urari  publitgà.  2       872.100   2. Purschida  2.1. PLANISAZIUN  Art.  5 Concept chantunal dal traffic public 1 Il concept chantunal dal traffic public serva a planisar a media vista ed a diriger a   lunga vista la purschida. El vegn repassà ed approvà periodicamain tras il chantun en  il senn d'ina planisaziun successiva. 2 Tar l'elavuraziun dal concept  chantunal  dal traffic public accepta  il  chantun ils   interess da las vischnancas, da las corporaziuns da vischnancas e da las regiuns sur   las presidentas ed ils presidents d'urari. El po consultar las interpresas da transport  ch'èn activas en il traffic public sin il territori chantunal.  2.2. AVERTURA  Art.  6 Stgalims da purschida en il traffic public 1 Per  avrir  il  territori  chantunal  cun il  traffic  public  vegnan definids  stgalims da  purschida. Il chantun fixescha las valurs directivas.  Art.  7 Tips d'avertura en il traffic public 1 Las vischnancas han il dretg d'ina avertura da basa commensurada che correspunda  a la dumonda. La purschida vegn adattada tenor ils basegns durant il di e durant la   stagiun. 2 Las vischnancas che n'adempleschan betg las premissas tenor l'alinea 1 areguard la  dumonda per in'avertura da basa, han il dretg d'ina avertura fundamentala. Sco criteri  s'orientescha ella  al  dumber d'abitantas ed abitants.  Davart  il  dretg d'avertura da  fracziuns communalas decida il chantun. 3 L'avertura supplementara cumpiglia la purschida che surpassa l'avertura da basa.  Ella tegna quint da finamiras da la politica dals abitadis e da la regiun sco er da   finamiras economicas e turisticas. 4 Il traffic local cumpiglia l'avertura entaifer in lieu.   3     872.100    2.3. EMPUSTAZIUN  2.3.1. Traffic public  Art.  8 Avertura da basa e supplementara 1 En il rom da l'avertura da basa emposta il chantun ensemen cun la Confederaziun  l'avertura  cun  il  traffic  regiunal  da  persunas  e  supplementarmain  in'avertura  fundamentala. 2 En collavuraziun cun las  vischnancas,  cun las  regiuns,  cun las corporaziuns da  vischnancas u cun organisaziuns sumegliantas po il chantun empustar in'avertura che  surpassa  quella  tenor  l'alinea 1  (avertura  supplementara),  e  quai  resguardond  la  dumonda sco er la rentabilitad. 3 La  procedura  d'empustaziun  sa  drizza  tenor  las  disposiziuns  respectivas  da  l'Ordinaziun davart l'indemnisaziun dal transport regiunal da persunas1) concernent  empustaziuns cuminaivlas da la Confederaziun e dals chantuns, uschenavant ch'il  chantun  na  relascha  betg  disposiziuns  divergentas  per  l'avertura  fundamentala  e  supplementara.  Empè  da  la  Confederaziun  (Uffizi  federal  da  traffic)  agescha  il  chantun. Per regla è il chantun cumpetent per l'empustaziun tenor l'alinea 2. 4 Durant l'onn tranteren da la procedura d'empustaziun da la Confederaziun che dura  2  onns  po  il  chantun  adattar  l'empustaziun da l'avertura  da basa u da  l'avertura  supplementara.  Art.  9 Traffic local 1 Per empustar il traffic local èn cumpetentas las vischnancas. 2 L'empustaziun sto vegnir coordinada cun las chadainas da transport da la purschida  surordinada dal traffic public.  2.3.2. Transport da rauba cun la viafier  Art.  10 Rolla dal chantun 1 Il  chantun  emposta  il  transport  da  rauba  cun  la  viafier  da  las  interpresas  da   transport ch'èn activas en il chantun Grischun.  1) CS 745.16  4    http://db.clex.ch/link/Bund/745.16/rm    872.100   3. Contribuziuns  Art.  11 Finanziaziun 1 Las contribuziuns chantunalas vegnan finanziadas sur las finanzas generalas dal   chantun.  3.1. CONTRIBUZIUNS DA GESTIUN  Art.  12 Traffic public 1 Il chantun paja sia part als custs betg cuvrids dal traffic regiunal da persunas. 2 Il chantun finanziescha ils custs betg cuvrids da l'avertura fundamentala. 3 Il chantun paja ina contribuziun da 50 fin 80 pertschient als custs betg cuvrids da  l'avertura supplementara. En cas da pliras vischnancas vegn la part dals custs vi dals  custs betg cuvrids da l'avertura supplementara calculada per mintga vischnanca tenor  il dumber d'abitantas e d'abitants, nun che las vischnancas fixeschian in'autra clav da   repartiziun. 4 Las vischnancas finanzieschan ils custs dal traffic local. 5 Ils  custs  d'amortisaziun  e  da  finanziaziun  d'investiziuns  novas  e  d'investiziuns  substitutivas  valan  per  regla  sco  custs  indemnisabels,  uschenavant  che  quels  èn  vegnids approvads ordavant dals empustaders.  Art.  13 Transport da rauba cun la viafier 1 Il chantun paja sia part als custs betg cuvrids dal transport da rauba cun la viafier.  Art.  14 Cunvegnas davart la purschida 1 Il chantun fa cunvegnas davart la purschida cun las interpresas da transport per la  purschida ch'el ha empustà en atgna cumpetenza. 2 Dal rest vegn la cunvegna davart la purschida concludida tenor las disposiziuns  respectivas  da  l'Ordinaziun  davart  l'indemnisaziun  dal  transport  da  persunas  regiunal1).  Art.  15 Transport d'autos 1 A  favur  dal  transport  d'autos  cun  la  viafier  na  vegnan  concedidas  naginas  contribuziuns. 2 Per  singulas  colliaziuns  po  il  chantun  pajar  excepziunalmain  per  motivs  da  la  politica  regiunala  u  per  auters  motivs  impurtants  contribuziuns  als  custs  betg  cuvrids,  sch'il  manaschi  da  talas  colliaziuns  n'è  betg  supportabel  per  motivs  economics.  1) CS 745.16   5   http://db.clex.ch/link/Bund/745.16/rm   872.100    Art.  16 Purschidas transcunfinalas 1 Il  chantun  po  sa  participar  a  l'empustaziun  da  purschidas  transcunfinalas  en  il  traffic da lingia, sche las parts interessadas ordaifer il chantun sa participeschan en  moda adequata a la finanziaziun dals custs betg cuvrids. 2 Per  trajects  curts  ordaifer  il  territori  chantunal  po  il  chantun  excepziunalmain  desister da la participaziun finanziala da terzas varts.  3.2. CONTRIBUZIUNS DA PROMOZIUN  Art.  17 Mesiras per promover il traffic public 1 Per promover il traffic public po il chantun conceder contribuziuns. Las suandantas  mesiras pon vegnir sustegnidas: a) lingias turisticas dal traffic public; b) manaschis d'emprova; c) mesiras transcunfinalas; d) novas furmas da mobilitad; e) mesiras  en connex cun il  traffic  public,  che eviteschan u che reduceschan   essenzialmain l'emissiun da CO ;₂ f) ulteriuras mesiras che faciliteschan l'utilisaziun dals meds da traffic public u   che promovan la midada a quels; g) consorzis tariffars. 2 Las  contribuziuns  importan  fin  50 pertschient  dals  custs  betg  cuvrids.  Las  contribuziuns vegnan fixadas tenor l'interess chantunal per la mesira ord vista dal  traffic public. 3 Sche l'interess dal chantun per la mesira predominescha, po il chantun augmentar  las contribuziuns tenor l'alinea 2. 4 Exclusa è  la  promoziun,  sche las  mesiras  èn d'attribuir  exclusivamain al  traffic  local. In'excepziun è l'artitgel 22 da questa lescha.  Art.  18 Lingias turisticas dal traffic public 1 Il chantun po conceder contribuziuns a favur da lingias turisticas dal traffic public. 2 Las  lingias  turisticas  na  dastgan  betg  avair  in  caracter  d'avertura  direct  e  betg   concurrenzar  purschidas  dal  traffic  regiunal  e  local  da  persunas,  mabain  ston  cuntanscher in effect da midada al traffic public.  Art.  19 Manaschis d'emprova 1 Durant il manaschi d'emprova po il chantun conceder contribuziuns. 2 Suenter la terminaziun dal manaschi d'emprova sto il project vegnir finanzià tenor  l'artitgel 12 u tenor l'artitgel 21 da questa lescha. 3 Il manaschi d'emprova vegn renconuschì per ina durada da fin 5 onns.  6       872.100   Art.  20 Mesiras transcunfinalas 1 Il  chantun  po  conceder  contribuziuns  a  favur  da  mesiras  transcunfinalas,  sche  quellas cuntanschan in effect da midada al traffic public e sche las parts interessadas  ordaifer il chantun sa participeschan adequatamain a la finanziaziun. 2 Sche  la  mesira  pertutga  ina  purschida  cun  in  curt  traject  ordaifer  il  territori   chantunal, po il chantun excepziunalmain desister da la participaziun finanziala da  terzas varts.  Art.  21 Novas furmas da mobilitad 1 Il chantun po conceder contribuziuns a favur da novas furmas da mobilitad per  in'avertura cunvegnenta ed effizienta da lieus.  Art.  22 Mesiras per evitar u per reducir considerablamain l'emissiun da CO₂ 1 Il chantun po conceder contribuziuns a favur da mesiras en connex cun il traffic   public, che eviteschan u che reduceschan essenzialmain l'emissiun da CO .₂  Art.  23 Ulteriuras mesiras 1 Il chantun po conceder contribuziuns a favur d'ulteriuras mesiras che faciliteschan  l'utilisaziun dals meds da traffic public u che promovan la midada a quels. Quai èn   en spezial: a) mesiras d'infurmaziun, da commerzialisaziun e da promoziun da la vendita; b) ulteriuras  purschidas  per  garantir  las  chadainas  da  transport  e  talas  che   daventan necessarias en cas d'eveniments extraordinaris; c) occurrenzas,  per  las  qualas  vegn  messa  a  disposiziun  ina  purschida   supplementara per las persunas participadas e per ils giasts per meglierar la  colliaziun cun il traffic public;  d) facilitaziuns  tariffaras  tenor  la  Lescha  federala  davart  il  transport  da  persunas1).  Art.  24 Premissas e relaziun tranter las differentas contribuziuns 1 Contribuziuns a mesiras per promover il traffic public or da meds finanzials da la  Confederaziun vegnan concedidas tenor lur premissas da contribuziun. Ellas ston  vegnir resguardadas per calcular la contribuziun chantunala. 2 Il dretg da survegnir contribuziuns or da programs da promoziun tenor l'alinea 1  n'ha betg in effect liant per la promoziun chantunala. 3 Contribuziuns da promoziun tenor questa lescha pon vegnir cumuladas. Ensemen  cun autras contribuziuns da la Confederaziun e dal chantun na dastgan ellas per regla  betg surpassar 80 pertschient dals custs betg cuvrids per la singula mesira.  1) CS 745.1   7   http://db.clex.ch/link/Bund/745.1/rm   872.100    4 Las premissas envers l'atgna prestaziun, envers la perdita, envers divergenzas dal   project  u  envers  l'utilisaziun  per  in  auter  intent  resultan  confurm  al  senn  dals  artitgels 31 ss. da questa lescha.  Art.  25 Consorzis tariffars 1 Il  chantun  sustegna  la  collavuraziun  tranter  las  interpresas  dal  traffic  public  e  stgaffescha  las  premissas  per  introducir  consorzis  tariffars.  El  po  conceder  contribuziuns a consorzis tariffars che permettan l'utilisaziun d'in unic bigliet per ina  tariffa ch'è independenta dal med da transport e dal lieu da midada. 2 Las contribuziuns vegnan pajadas a l'instituziun purtadra. 3 Il chantun ed ils ulteriurs empustaders reglan l'indemnisaziun en ina cunvegna da  collavuraziun cun las interpresas da transport. 4 Tut las interpresas da transport  dal traffic public che survegnan prestaziuns dal  chantun e da las  vischnancas sin  basa da questa  lescha pon vegnir  obligadas da   collavurar en in consorzi tariffar.  3.3. CONTRIBUZIUNS D'INVESTIZIUN  Art.  26 Infrastructuras da la viafier 1 Il  chantun  po  conceder  contribuziuns  per  construir  e  per  engrondir  las  infrastructuras  da  viafier  che  na  vegnan  betg  finanziadas  sur  il  fond  per  l'infrastructura da viafier da la Confederaziun. 2 Las contribuziuns vegnan pajadas da princip a la construidra u al construider da  l'infrastructura. 3 Las  contribuziuns  vegnan  fixadas  tenor  l'interess  chantunal.  La  contribuziun  importa  fin  50 pertschient dals  custs  imputabels.  En cas da projects  d'in  interess  chantunal spezial po il chantun augmentar las contribuziuns. 4 Il chantun po prefinanziar contribuziuns da la Confederaziun per infrastructuras da  viafier, sch'il project serva al traffic public dal chantun.  Art.  27 Edifizis, stabiliments ed indrizs da traffic d'interpresas da transport  sin via dal traffic public  1 Il  chantun  po  conceder  contribuziuns  per  construir  e  per  renovar  edifizis,  stabiliments ed indrizs da traffic d'interpresas da transport sin via dal traffic public. 2 Las contribuziuns vegnan pajadas a la construidra u al construider. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 50 pertschient dals custs imputabels. Sche l'interess dal chantun per ina  mesira predominescha, po il chantun augmentar las contribuziuns. 4 Per construir e per renovar projects che servan exclusivamain al traffic local na  vegnan betg pajadas contribuziuns.  8       872.100   Art.  28 Stabiliments da park and ride e da bike and ride 1 Il chantun po conceder contribuziuns per construir stabiliments da park and ride e  da bike and ride. 2 Las  contribuziuns  vegnan  fixadas  tenor  l'interess  chantunal.  La  contribuziun  importa fin 30 pertschient dals custs imputabels.  Art.  29 Binaris da colliaziun 1 Il  chantun  po  conceder  contribuziuns  per  construir  e  per  renovar  binaris  da  colliaziun. 2 La  definiziun,  las  premissas,  ils  custs  imputabels  sco  er  las  pretensiuns  e  las  cundiziuns  per  promover  binaris  da  colliaziun  sa  drizzan  tenor  las  disposiziuns  respectivas da la Lescha federala davart il transport da rauba tras las interpresas da  viafier e da navigaziun1),  uschenavant ch'il  chantun na relascha betg disposiziuns  divergentas. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 30 pertschient dals custs imputabels.  Art.  30 Transport da rauba cumbinà cun la viafier 1 Il  chantun po conceder  contribuziuns per  construir,  per  acquistar  e  per renovar  stabiliments  che  servan  a  transferir  rauba  sin  la  viafier  en  il  transport  da  rauba  cumbinà cun la viafier. 2 La  definiziun,  las  premissas,  ils  custs  imputabels  sco  er  las  pretensiuns  e  las  cundiziuns per promover il  transport  da rauba cumbinà cun la viafier sa drizzan   tenor las disposiziuns respectivas da la Lescha federala davart il transport da rauba   tras las interpresas da viafier e da navigaziun2), uschenavant ch'il chantun na relascha  betg disposiziuns divergentas. 3 Las  contribuziuns  vegnan  fixadas  tenor  l'interess  chantunal.  La  contribuziun  importa fin 50 pertschient dals custs imputabels.  Art.  31 Atgnas prestaziuns 1 La petenta  u il  petent  ubain ulteriuras  parts interessadas vi da las  mesiras,  sco  vischnancas u terzas varts, ston furnir in'atgna prestaziun adequata. 2 Vischnancas  vischinas  betg  involvidas  ston  sa  participar  a  la  finanziaziun  da  projects ch'èn d'in interess spezial per ellas.  Art.  32 Perdita 1 Sche la petenta u il petent cumenza cun la realisaziun dal project u sch'i vegnan  fatgas  acquisiziuns  respectivamain  empustaziuns  gia  avant  la  garanzia  da  contribuziuns, na vegnan concedidas naginas contribuziuns.  1) CS 742.41 2) CS 742.41   9   http://db.clex.ch/link/Bund/742.41/rm http://db.clex.ch/link/Bund/742.41/rm   872.100    2 Il chantun po permetter a la petenta u al petent da cumenzar anticipadamain cun las  lavurs  da  construcziun  u  da  far  anticipadamain  l'acquisiziun  respectivamain  l'empustaziun. 3 Questa permissiun anticipada na dat nagin dretg da survegnir contribuziuns.  Art.  33 Divergenzas dal project 1 Sche l'edifizi, il stabiliment u l'empustaziun divergescha da la dumonda che furma  la basa per la disposiziun da contribuziun u per la decisiun da contribuziun, po il   chantun reducir, stritgar u pretender enavos las contribuziuns per il project. 2 La  petenta  u  il  petent  dastga  far  midadas  essenzialas  dal  project  u  talas  che  chaschunan custs supplementars mo cun l'approvaziun precedenta dal chantun.  Art.  34 Utilisaziun per in auter intent 1 Sche projects tenor ils artitgels 26 ss. da questa lescha, che vegnan sustegnids dal  chantun,  vegnan  utilisads  per  in  auter  intent  u  cuntrari  a  l'intent,  ston  las   contribuziuns vegnir restituidas proporziunalmain ed immediatamain al chantun. 2 En cas excepziunals po la Regenza desister sin dumonda d'ina restituziun.  3.4. ULTERIURAS CONTRIBUZIUNS  Art.  35 Patrimoni istoric e cultural 1 Il  chantun po conceder  contribuziuns  a  favur  da mesiras  per  mantegnair  e  per  intermediar il patrimoni istoric e cultural dal traffic public. 2 La promoziun ha lieu sin basa d'ina cunvegna da prestaziun cun il chantun.  4. Urari  Art.  36 Regiuns d'urari e procedura d'urari 1 Il  chantun  fixescha  las  regiuns  d'urari  ed  ils  princips  da  la  procedura  d'urari,   sch'ellas na vegnan betg prescrittas da la Confederaziun. 2 Las  regiuns  d'urari  coordineschan  ils  giavischs  e  las  dumondas  da  la  regiun  respectiva en connex cun il traffic public. Ellas suttamettan al chantun en spezial  propostas per concepir la purschida dal traffic public en la regiun e dumondas per  giavischs areguard l'urari. 3 Las  regiuns  d'urari  èn  libras  da  concepir  la  procedura  d'urari  per  la  regiun  respectiva  e  pon  delegar  las  incumbensas  tenor  l'alinea 2  a  corporaziuns  da  vischnancas u ad organisaziuns sumegliantas. 4 La Regenza elegia la presidenta u il president d'urari per mintga regiun d'urari.  10       872.100   5. Controlla tenor il dretg da subvenziun  Art.  37 Contribuziuns da gestiun dal chantun 1 Ils  quints  e  las  bilantschas  da  las  interpresas  da  transport  che  survegnan  contribuziuns da gestiun dal chantun, ma che n'èn betg suttamessas a la controlla   tenor il dretg da subvenziun confurm a las disposiziuns respectivas da la Lescha  federala  davart  il  transport  da  persunas1),  pon  vegnir  pretendids  dal  chantun.  Il  chantun  po  pretender  documents  supplementars  ed  ulteriuras  cumprovas  da  las  interpresas da transport. 2 Il chantun po controllar periodicamain u tenor basegn, sche las contribuziuns ch'el   ha concedì a las interpresas da transport sin basa d'ina cunvegna davart la purschida,  sajan vegnidas duvradas confurm a l'intent.  6. Cumpetenzas e giurisdicziun  Art.  38 Cussegl grond 1 Il Cussegl grond fixescha cun il preventiv ils meds finanzials per il traffic public,   quai resguardond il concept chantunal dal traffic public. 2 El po – en cumpetenza finala e cun resalva dals conclus ch'èn necessaris tenor il  dretg d'aczias – transfurmar en agen chapital ils emprests restituibels e tals ch'èn  restituibels  sut  tschertas  cundiziuns  dal  chantun  per  finanziar  l'infrastructura  dal  traffic  public,  en  spezial  per  participar  il  chantun  a  sanaziuns  necessarias  da  la   bilantscha.  Art.  39 Regenza 1 Sche la Confederaziun ed ils chantuns participads fan medemamain quai,  po la   Regenza en cumpetenza finala: a) desister da la restituziun dals emprests restituibels e da tals ch'èn restituibels    sut tschertas cundiziuns dal chantun per finanziar l'infrastructura dal traffic  public confurm a sia part da l'emprest;  b) transfurmar en reservas ils emprests ch'èn restituibels sut tschertas cundiziuns  dal chantun per finanziar l'infrastructura dal traffic public confurm a sia part   da  l'emprest,  en  spezial  per  sa  participar  a  sanaziuns  da  la  bilantscha  necessarias;  c) transfurmar en chapital  d'aczias  ils emprests  ch'èn restituibels sut  tschertas  cundiziuns  dal  chantun,  cun  resalva  dals  conclus  necessaris  tenor  il  dretg  d'aczias e senza midar las relaziuns acziunarias, en spezial per sa participar a  sanaziuns da la bilantscha necessarias.  1) CS 745.1   11   http://db.clex.ch/link/Bund/745.1/rm   872.100    Art.  40 Meds legals 1 Cunter  decisiuns  dal  departament  davart  la  garanzia  u  davart  la  refusa  da  contribuziuns poi vegnir fatg in recurs administrativ tar la Regenza. 2 Las pretensiuns envers il recurs administrativ tenor l'alinea 1 resultan da la Lescha  davart la giurisdicziun administrativa1). 3 Davart  la garanzia u davart  la refusa da contribuziuns,  per las qualas i  n'exista   nagin dretg legal, decida la Regenza definitivamain.  7. Disposiziuns finalas  Art.  41 Disposiziuns transitoricas 1 Questa lescha vegn applitgada er per proceduras ch'èn gia pendentas il mument da  sia  entrada  en  vigur.  Exceptadas  da  quai  èn  las  contribuziuns  chantunalas  a  sanaziuns da projects dal traffic public tenor la Lescha federala davart l'eliminaziun  dals dischavantatgs envers persunas cun impediments2). 2 Per las contribuziuns gia garantidas valan las disposiziuns vertentas.  1) DG 370.100 2) CS 151.3  12    http://db.clex.ch/link/Bund/151.3/rm https://www.gr-lex.gr.ch/data/370.100/rm    872.100   Tabella da las modificaziuns - tenor conclus  Data dal conclus Entrada en vigur Element Modificaziun Publicaziun en la CUL 02-09-2022 01-01-2023 relasch emprima versiun 2022-048   13     872.100    Tabella da las modificaziuns - tenor element  Element Data dal conclus Entrada en vigur Modificaziun Publicaziun en la CUL relasch 02-09-2022 01-01-2023 emprima versiun 2022-048  14     	1. Disposiziuns generalas 	Art. 1 Object e champ d'applicaziun 	Art. 2 Intent 	Art. 3 Coordinaziun e collavuraziun 	Art. 4 Noziuns  	2. Purschida 	2.1. Planisaziun 	Art. 5 Concept chantunal dal traffic public  	2.2. Avertura 	Art. 6 Stgalims da purschida en il traffic public 	Art. 7 Tips d'avertura en il traffic public  	2.3. Empustaziun 	2.3.1. Traffic public 	Art. 8 Avertura da basa e supplementara 	Art. 9 Traffic local  	2.3.2. Transport da rauba cun la viafier 	Art. 10 Rolla dal chantun    	3. Contribuziuns 	Art. 11 Finanziaziun 	3.1. Contribuziuns da gestiun 	Art. 12 Traffic public 	Art. 13 Transport da rauba cun la viafier 	Art. 14 Cunvegnas davart la purschida 	Art. 15 Transport d'autos 	Art. 16 Purschidas transcunfinalas  	3.2. Contribuziuns da promoziun 	Art. 17 Mesiras per promover il traffic public 	Art. 18 Lingias turisticas dal traffic public 	Art. 19 Manaschis d'emprova 	Art. 20 Mesiras transcunfinalas 	Art. 21 Novas furmas da mobilitad 	Art. 22 Mesiras per evitar u per reducir considerablamain l'emissiun da CO₂ 	Art. 23 Ulteriuras mesiras 	Art. 24 Premissas e relaziun tranter las differentas contribuziuns 	Art. 25 Consorzis tariffars  	3.3. Contribuziuns d'investiziun 	Art. 26 Infrastructuras da la viafier 	Art. 27 Edifizis, stabiliments ed indrizs da traffic d'interpresas da transport sin via dal traffic public 	Art. 28 Stabiliments da park and ride e da bike and ride 	Art. 29 Binaris da colliaziun 	Art. 30 Transport da rauba cumbinà cun la viafier 	Art. 31 Atgnas prestaziuns 	Art. 32 Perdita 	Art. 33 Divergenzas dal project 	Art. 34 Utilisaziun per in auter intent  	3.4. Ulteriuras contribuziuns 	Art. 35 Patrimoni istoric e cultural   	4. Urari 	Art. 36 Regiuns d'urari e procedura d'urari  	5. Controlla tenor il dretg da subvenziun 	Art. 37 Contribuziuns da gestiun dal chantun  	6. Cumpetenzas e giurisdicziun 	Art. 38 Cussegl grond 	Art. 39 Regenza 	Art. 40 Meds legals  	7. Disposiziuns finalas 	Art. 41 Disposiziuns transitoricas   		2022-12-21T11:59:40+0100 	"7001 Chur" 	"Gesetzessammlung Kanton Graubünden"